ET Euroopa Liidu Teataja C 153/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2018/C 153/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1)

KOONDDOKUMENT

„LUCANICA PICERNO“

ELi nr: PGI-IT-02313–5.6.2017

KPN ( ) KGT ( X )

1. Nimetus(ed)

„Lucanica di Picerno“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Lucanica Picerno“ tähistatakse vorstitooteid, mis vastavad järgmistele omadustele.

Füüsikalised omadused

Vorst „Lucanica Picerno“ on iseloomulikult U-kujuline. Toote kaal jääb vahemikku 250–350 g. Läbimõõt on 3,0–3,6 cm ning pikkus 20–35 cm.

Viilutamiseks mõeldud vorsti „Picerno Lucanica“ kaal on kuni 1,2 kg, läbimõõt 3,0–3,6 cm ja pikkus 40–70 cm.

Organoleptilised omadused

Värvus: lõikamisel on toote viil tihke ja selle lõikepind, milles esineb pekitükikesi, on sügavpunase värvusega.

Lõhn ja maitse: lõhnaomadustelt iseloomustab toodet valdav hariliku apteegitilli ehk fenkoli (Foeniculum vulgare) aroom, mida võiks kirjeldada kui apteegitilliseemnete lõhna ja järelmaitset; sellega kaasneb vürtsikas aroom, mida võiks kirjeldada kui musta pipra (Piper nigrum) lõhna ja järelmaitset, ning hariliku paprika (Capsicum annuum) aroom, mida võiks kirjeldada kui tervete või jahvatatud pipraterade lõhna ja järelmaitset. Kirjeldavast lõhnaanalüüsist selgub, et vürtside ja paprika aroom on nõrgem kui hariliku apteegitilli oma.

Lubatud on ka teravama lõhna ja maitsega toote variant, mille puhul on paprika aroomi intensiivsust küll suurendatud, kuid valdavaks peab siiski jääma hariliku apteegitilli aroom.

Keemilised ja keemilis-füüsikalised omadused

Rasvasisaldus 18–35 %

Niiskusesisaldus 35–50 %

Vee aktiivsus (Aw) maksimaalselt 0,88

pH vahemikus 5,4–5,8

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Vorsti „Lucanica Picerno“ (KGT) valmistamiseks kasutatav tooraine on värske liha, mis on saadud selliste raskete sigade rümpadest, mis on liigitatud vastavasse kaalukategooriasse Euroopa Parlamendi ja nõukogu määruse (EL) nr 1308/2013 (2) tähenduses; tootmisrajatistesse sisenevad searümbad peavad vastama Euroopa Liidu kehtivate õigusaktidega ette nähtud kategooriatele E, U, R ja O; rasked sead peavad kasvama vähemalt üheksa kuud, et nad saavutaksid suure massi ja liha oleks vorsti „Lucanica di Picerno“ tootmiseks sobiv.

Kasutada ei ole lubatud liha, mis on saadud:

1) sigadelt, kellel esineb vastunäidustatud omadusi, eelkõige, kes kannavad stressitundlikkusega seotud geeni;

2) sellise tõuliini ja selliste loomade esindajatelt, keda peetakse käesoleva spetsifikaadi eesmärkidele mittevastavaks;

3) puhtatõulistelt Belgia Landrace’i, Hampshire’i, Pietraini, Duroci ja Spotted Polandi tõugu sigadelt.

Terved sead saadetakse tapamajja üheksa kuu vanuselt. Kulte ja aretusemiseid liha saamiseks tapamajja ei saadeta. Peale selle on keelatud kasutada täielikult veretustamata rümpasid või rümpasid, millel esineb ilmseid müopaatia tunnuseid (PSE- või DFD-liha) või nähtavaid põletikulisi või traumaatilisi tüsistusi.

Vorsti „Lucanica Picerno“ tootmiseks võib kasutada ainult selliseid jaotustükke nagu abaosa, mis on konditustatud ja millest on närvid eemaldatud, kaela-, rinna-, kõhutükki, sisefilee ja singi valiktükke.

Vorstitaina valmistamisel on lubatud kasutada järgmisi koostisaineid (väljendatud protsendina taina kogukaalust):

— sool 2,0–2,5 %;

— magus paprika või vürtspaprika (Capsicum annuum) 0,1– 0,15 %;

— harilik apteegitill (Foeniculum vulgare) 0,13–0,18 %;

— must pipar (Piper nigrum) 0,05–0,1 %;

— glükoos ja sahharoos kuni 0,5 %.

Vorstitaina valmistamisel on lubatud kasutada järgmisi abi-, lisa- ja säilitusaineid vastavalt alljärgnevale tabelile:

— naatriumnitrit (E 250);

— kaaliumnitraat (E 252): kuni 0,10 g/kg;

— askorbiinhape (E 300) kuni 0,1 % või naatriumaskorbaat (E 301) kuni 0,1 %.

Vorstitaina valmistamisel on lubatud lisada ka valmistisi, mis on ette nähtud käärimise esilekutsumiseks (startermikroobid).

Sellised koostisained nagu piim, piimatooted ja GMO koostisosad ei ole lubatud.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik vorsti „Lucanica di Picerno“ tootmisetapid alates liha jaotustükkide trimmimisest kuni laagerdumiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Vorsti „Lucanica Picerno“ võib turustada pakendamata või pakendatult, vaakumpakendis või kaitsvas keskkonnas tervelt, tükkidena või viilutatult.

3.6. Sellise toote märgistamise erieeskirjad, millele registreeritud nimetus viitab

Märgisel peab olema kaitstud geograafilise tähisega vorsti „Lucanica Picerno“ logo ja Euroopa Liidu graafiline sümbol.

Lubatud on kasutada ripatseid, plomme ja muud infomaterjali, tingimusel et neil ei ole kiitvat tähendust ning need ei eksita tarbijat.

Märgisel võib seega kasutada tähistust, milles viidatakse ettevõttele, selle nimele, ärinimele, eraõiguslikele kaubamärkidele, tingimusel et neil ei ole kiitvat tähendust ja need ei eksita tarbijat.

Nimetuse logo on esitatud alljärgnevalt:

4. Geograafilise piirkonna täpne määratlus

Vorsti „Lucanica Picerno“ tootmispiirkond hõlmab järgmisi territooriume: Picerno, Tito, Satriano di Lucania, Savoia di Lucania, Vietri di Potenza, Sant’Angelo Le Fratte, Brienza, Balvano, Ruoti, Baragiano, Bella, Muro Lucano, Castelgrande ja Sasso di Castalda.

5. Seos geograafilise piirkonnaga

Kaitstud geograafilise tähise „Lucanica Picerno“ registreerimistaotluse alus on: hariliku apteegitilli kasutamine vorstitainas, nii et selle maitse ja lõhn on lõpptoote sensoorse analüüsi kohaselt muudest koostisainetest tuntavam; samuti kohaliku töötlemise eripärad.

Kaitstud geograafilise tähisega vorst „Lucanica Picerno“ on toodetud ajalooliselt väljakujunenud meetodeid kasutades ning selle omadused tulenevad seostest keskkonnaga laiemas tähenduses, sealhulgas inimtegur ning sajanditepikkune metoodika ja nende omavaheline põimumine.

Töötlemisoskusi on piirkonnas põlvest põlve edasi antud ja kohalikel tootjatel on selle alusel välja kujunenud konkreetsed oskused, aja jooksul on tootjad määranud täpselt kindlaks eri tootmisetappides tehtavad toimingud:

— puhastamine, st lõigatakse ära kasutamiseks mittesobivad osad: närvid, sidekude, pehme rasv;

— tükeldamine väikesteks portsjoniteks ja neist hakkliha valmistamine,

— vorstitaina maitsestamine,

— vorstitaina laagerdumine 4 kuni 24 tundi, et koostisosad tasakaalustatult seguneksid,

— vorstitaina pressimine naturaalsesse soolde ja vorsti kinnitamine klassikaliselt U-kujuliseks.

Vorst „Lucanica Picerno“ on sügavpunase värvusega, selle viil on tihke ja pehme, tugeva maitsega, milles tulevad valdavalt esile apteegitilliseemned, millele lisandub musta pipar teravus, ning see kombinatsioon annabki tootele selle erilise organoleptilise profiili.

Iseloomulikku lõhna- ja maitseprofiili kinnitavad ka maitseprofiili meetodil tehtud analüüsid, millest nähtub, kuidas 100 ühikuga struktureerimata lineaarsel hindamisskaalal on esindatud tuntav intensiivsus, hariliku apteegitilli lõhn ning piprase ja vürtsika aroomi esiletungivus.

Koostisainete valik, eelkõige piirkonna lihatoodete puhul iseloomulik harilik apteegitill, aitab seega kaasa sellise toote valmistamisele, mis eristub oma organoleptiliste omaduste poolest selgelt muudest sama tüüpi toodetest.

Lucano Apenniinidele väga iseloomulikke piirkondlikke kliimatingimusi iseloomustavad kuumad ja kuivad suved, millele järgnevad sademeterohked aastaajad ning talvekuudel esineb ka lund. Sellised soojus- ja niiskustingimused on peamised tegurid, mille tõttu kasvab piirkonnas palju harilikku apteegitilli, mida traditsiooniliselt vorstis „Lucanica Picerno“ kasutatakse. Picerno traditsioonilise koduse retsepti kohaselt kasutatakse seda maitseainet arvestades ligikaudu sada seemet vorstitaina kilogrammi kohta, et rõhutada kõnealuse toote eripära. Sellega seoses tuleb märkida, et Picerno oli ka hariliku apteegitilli oluline turg. Seda esines kõikjal ning kogukonna eakad inimesed korjasid ja müüsid selle antiikse lõhnataime seemneid. Praegu kasutatakse üldiselt, kuid mitte tingimata määratletud geograafilisest piirkonnast korjatud harilikku apteegitilli.

Kuna vorst „Lucanica di Picerno“ riputatakse traditsiooniliselt laagerdumisetapis vastavatele ritvadele, on valmistoode iseloomulikult U-kujuline, mis eristab seda muudest sarnastest.

Seega on vorsti „Lucanica di Picerno“ tootmine piirkonnas sügavalt juurdunud, siin on ka palju ettevõtjaid, kes toodavad vorsti oma esivanemate kasutatud käsitöönduslike meetodite järgi ja pööravad erilist tähelepanu liha valikule, selle töötlemisele ja laagerdamisele, saades nii tulemuseks tüüpilise toote, mis annab kinnitust sellest, et vorsti „Lucanica di Picerno“ tootmine on tänapäevani piirkonnaga seotud.

Viide spetsifikaadi avaldamisele:

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Lucanica di Picerno“ tunnustamise ettepaneku 19. aprilli 2017. aasta Itaalia Vabariigi Teatajas nr 91.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità“ (ekraani ülemises paremas osas), seejärel linki „Prodotti DOP, IGP e STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 347, 20.12.2013, lk 671.